A manca de documentación no mos permite precisar as condicions en as que se produció a entrega de don Manuel d'as suyas primeras senyorías murcianas. No ye improbable que, como suchieren bells historiadors, a mercé tenese un caracter d' apanage (terminolochía francesa) u infantado (terminolochía castellana) seguntes o uso alavez muito común en as cortz europeas, ye dicir, un dominio confiau a un miembro d'a familia reyal, con excepcionals facultatz, que dimpués heba de adhibir-se de nuevo a la corona si no i hese un ereu varón. Esta donación no comportaba a sobiranía, pero si una ampla churisdicción, y Manuel debió abusar-ne, rodeyando-se d'un cerimonial pareixiu a lo d'os reis, exercindo un poder omnimodo en o cobro de tributos y repartindo heredatz entre vasallos.